José Mourinho var líflegur á hliðarlínunni í kvöld . AFP José Mourinho , knattspyrnustjóri Tottenham , segir að topplið Liverpool hafi verið heppið með það að fá stigin þrjú í kvöld í leik liðanna í ensku úrvalsdeildinni í kvöld sem lyktaði með 1 : 0 sigri gestanna frá Liverpool . „ Stundum færðu meira en það sem þú átt skilið . Stundum færðu minna . Í kvöld fengum við ekkert en áttum eitthvað skilið , ” sagði Mourinho við Sky Sports eftir leik . „ Ég sagði við ykkur [ innsk. blm . Sky ] þegar þeir unnu Manchester City fyrir þremur eða fjórum mánuðum að þeir myndu vinna deildina . En þeir voru heppnir í kvöld og hefðu getað fengið á sig mark og rautt spjald á Robertson vegna tæklingar hans , ” sagði Mourinho m.a. eftir leik . Hrósaði hann þó einnig Liverpool-liðinu , sagði það það besta í heimi , sem hefði mætt Tottenham-liðinu á slæmum stað er varðar meiðsli , en að sitt lið hefði staðið sig vel . Mourinho var aukinheldur ósáttur við annan aðstoðardómara leiksins sem dæmdi Liverpool innkast sem leiddi til sigurmarks Roberto Firmino . „ Það sem ég sá var að þetta innkast var 200% okkar innkast . Ég er hugsi vegna VAR í tengslum við það , ” sagði Mourinho .